**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO “DĖL KLAIPĖDOS MIESTO DVIRAČIŲ INFRASTRUKTŪROS PLĖTROS SPECIALIOJO PLANO PATVIRTINIMO” PROJEKTO**

**1. Sprendimo projekto esmė, tikslai ir uždaviniai.**

Sprendimas turi būti priimtas vadovaujantis Lietuvos Respublikos teritorijų planavimo įstatymo pakeitimo įstatymo 3 straipsnio 1 dalimi, kuri nurodo, kad iki šio įstatymo pradėti rengti teritorijų planavimo dokumentai, dėl kurių rengimo kreiptasi planavimo sąlygų, gali būti baigiami rengti, derinami, tikrinami ir tvirtinami pagal iki šio įstatymo įsigaliojimo galiojusį teritorijų planavimo teisinį reguliavimą.

Sprendimo tikslas – patvirtinti parengtą Klaipėdos miesto dviračių infrastruktūros plėtros specialųjį planą, sudarant prielaidas dviračių takų tinklo plėtrai, skatinant darnaus judumo principus Klaipėdos mieste.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas Valstybinės teritorijų planavimo ir statybos inspekcijos prie Aplinkos ministerijos Klaipėdos teritorijų planavimo ir statybos valstybinės priežiūros skyriaus teritorijų planavimo dokumento 2015 m. rugpjūčio 18 d. patikrinimo aktu Nr. TP1-962, kuriame nurodoma, kad specialųjį planą galima tvirtinti.

**3. Kokių rezultatų laukiama.**

Specialiuoju planu numatytas vientisas ir rišlus dviračių takų tinklas visame mieste ir jungtys su Klaipėdos rajonu, nustatyti dviračių takų įrengimo prioritetai, išskirti dviračių takų tipai (rekreaciniai takai, rajoniniai takai, magistraliniai takai). Todėl patvirtinus specialųjį planą bus galima rengti projektus dviračių infrastruktūros gerinimui ir plėtrai, skatinant bevariklio transporto naudojimą Klaipėdos mieste.

**4. Sprendimo projekto rengimo metu gauti specialistų vertinimai.**

Rengiant specialųjį planą buvo konsultuojamasi su dviratininku asociacija ir kitomis interesų grupėmis.

Specialiojo plano sprendiniai suderinti Nuolatinės statybos komisijos posėdžio 2015 m. liepos 15 d. protokolu Nr. (21.2)-27. Specialųjį planą patikrino Valstybinė teritorijų planavimo ir statybos inspekcija prie Aplinkos ministerijos Klaipėdos teritorijų planavimo ir statybos valstybinės priežiūros skyrius bei pateikė teritorijų planavimo dokumento 2015 m. rugpjūčio 18 d. patikrinimo aktą Nr. TP1-962.

**5. Išlaidų sąmatos, skaičiavimai, reikalingi pagrindimai ir paaiškinimai.**

Specialiojo plano rengimo sutarties kaina – 20 675,97 Eur (71 390,00 Lt), rengimas finansuojamas Europos socialinio fondo (85%) bei Savivaldybės biudžeto (15%) lėšomis.

**6. Lėšų poreikis sprendimo įgyvendinimui.**

Specialiojo plano sprendiniams įgyvendinti toliau bus rengiami atskiri projektai dėl kurių finansavimo bus sprendžiama atskirai.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma, teigiamos – bus įgyvendinta Klaipėdos miesto savivaldybės 2013–2020 metų strateginio plėtros plano 2.1.2.7. priemonė „Vystyti dviračių, pėsčiųjų takų ir gatvių sistemą didinant tinklo integralumą, rišlumą ir kokybę“, priemonės įgyvendinimo rodiklis – parengtas dviračių ir pėsčiųjų takų plėtros specialusis planas.

**PRIDEDAMA:**

1. Valstybinės teritorijų planavimo ir statybos inspekcijos prie Aplinkos ministerijos Klaipėdos teritorijų planavimo ir statybos valstybinės priežiūros skyriaus teritorijų planavimo dokumento 2015 m. rugpjūčio 18 d. patikrinimo akto Nr. TP1-962 kopija, 1 lapas;
2. Klaipėdos miesto savivaldybės tarybos 2000 m. kovo 30 d. sprendimo Nr. 55 „Dėl Klaipėdos miesto dviračių transporto infrastruktūros išvystymo schemos patvirtinimo“ kopija, 1 lapas.

Urbanistikos skyriaus vedėja Milda Žekonytė

Lina Davidavičiūtė, tel. 39 32 27

2015-09-01